এই তরুণ-গণজাগরণকে কি তুলনা করা যায় আরব বসন্তের সঙ্গে? আরব বসন্তের শুরু হয়েছিল গণতন্ত্রের আকাক্সক্ষায়, কিন্তু তা পর্যায়ক্রমে ইসলামী রাজনীতির পদানত হয়েছে, উত্থান ঘটেছে মৌলবাদী অপশক্তির- মানুষের রাজনৈতিক আবেগের অপব্যবহার করছে তারা। এখানেও অবশ্য সেরকম অপচেষ্টা চলছে। প্রতিদিন বিভিন্ন সংবাদপত্রে, বিভিন্ন চ্যানেলের টক শোতে সেই অপচেষ্টা লক্ষ করা যাচ্ছে। গত ৯ ফেব্রুয়ারি সাদেক হোসেন খোকা বিএনপির সমাবেশে বলেছেন, শাহবাগে অবস্থানরত তরুণদের দেশপ্রেম ও মুক্তিযুদ্ধের প্রতি আবেগকে তারা সম্মান করেন। তবে একই সঙ্গে তাদের তিনি দেখতে চান ‘দুর্নীতি, হত্যা-গুম খুনসহ একদলীয় নির্বাচনের মাধ্যমে ক্ষমতায় টিকে থাকার সরকারি ষড়যন্ত্রবিরোধী’ ভূমিকায়। কেননা তার মতে, ‘যুদ্ধাপরাধীদের বিচারের চেয়ে এটা কম গুরুত্বপূর্ণ নয়।’ একই দিন বিকেলে শাহবাগে দেখা গেছে ইসলামী আইন অনুযায়ী কাদের মোল্লাকে বিচার করার আহ্বানসংবলিত এক লিফলেট বিলি করতে। টক শোগুলোতে ট্রাইব্যুনালকে কীভাবে আরো সুরক্ষিত করা যায় তা বলার বদলে কেউ কেউ বার বার বলছেন, ট্রাইব্যুনাল নাকি স্বচ্ছ নয়। তাদের কাছে স্বচ্ছতার মানে এই ট্রাইব্যুনালগুলো ভেঙে দেয়া- চিহ্নিত যুদ্ধাপরাধীদের মুক্তি দেয়া, যেমন ১৯৭৫ সালের ৩১ ডিসেম্বর দালাল আইন বাতিল করার পাশাপাশি মুক্তি দেয়া হয়েছিল সাজাপ্রাপ্ত, অভিযুক্ত ও বন্দি দালালদের। কাজেই শাহবাগের আন্দোলনকে আরব বসন্তের পরিণতির দিকে এগিয়ে যেতে দেয়া যাবে না। কোনো কোনো পত্রিকায় বলা হচ্ছে, শাহবাগে নাকি শোনা যাচ্ছে ফ্যাসিবাদের পদধ্বনি। প্রসঙ্গত মনে পড়ে যাচ্ছে, ইন্টারন্যাশনাল ক্রিমিনাল ট্রাইব্যুনালে ২০০৫ সালে ক্রোয়েশিয়ার সাংবাদিক জোসেফ জোভিক ও মারিজান ক্রিজিককে অভিযুক্ত করা হয়েছিল। গত বছর একটি তদন্তে সার্বিয়ার বিভিন্ন মিডিয়ার প্রায় ৩০ জন সাংবাদিক ও সম্পাদককে যুদ্ধাপরাধসংক্রান্ত অপপ্রচার চালানোর জন্য অভিযুক্ত করা হয়েছিল। শাহবাগকে ঘিরে মিডিয়া ও অনলাইনের এ ধরনের অপপ্রচারকেও তুলনা করা যায় সেরকম অপরাধের সঙ্গে।